林馨蘭，字湘沅，亦署湘遠、湘畹，號六四居士、壽星，以字行，祖籍福建同安。同治九年生於臺南，從蔡國琳學，與賴文安、羅秀惠同窗。少好吟詠，光緒十三年生員，兩赴秋試不第。乙未變作，舉家避兵同安。兩載後，返臺南設帳授徒。曾為《全臺日報》《臺南新報》記者。明治三十三年，徙臺北，為《臺灣日日新報》漢文部主筆，以「勞勞生」刊《意園詩話》。三十九年，與立「南社」。四十二年二月，頻謂北部無一詩社，未免減卻風雅，同人以倡始者慫之。三月，報社漢文部同仁遂組瀛社。 大正四年，又與張純甫、林述三、駱香林共創「研社」，嗣改名「星社」，為座中最長，號壽星，亦曾為「崇文社」評議員。七年，為北市太平公學校漢文教員，夜則設塾。十二年三月，創「萃英吟社」於臺北，自為社長，以其年十二月三十日卒，年五十四。有《稻江小唱》一卷，門人蔡敦輝輯遺詩，未成而卒，稿遂佚。
黃贊鈞，字石衡，亦署石崚、參兩，號立三居士、海鶴樓主人，以字行，臺北大龍峒人，同治十三年生，行三。幼穎悟，有節概，受業於迂谷之婿黃覺民，又從周鏘鳴、黃謙光諸儒學，窮經史奧義。年十五，宜蘭童子試第七，以越籍不得與院試。乙未之後，嚴遵父教，不入日語學校。明治三十七年，以衣食計，為大龍峒公學校漢文教員，四十一年，改《臺灣日日新報》漢文記者，遂為瀛社創社員。曾與陳培根、辜顯榮共邀紳商二百餘人議修臺北孔廟，採金所得盡充建繕。昭和五年，續修櫺星門、黌門、泮宮、泮池，萬仞宮牆，為增設幼稚園、夜學校，進建「樹人書院」，創「猗蘭吟社」。八年，發《感應錄》至十一年止。十四年三月，改為《崇聖道德報》，行至二十年元月止，計發七十一期。日降，歷中華聖道會、中國文化學會、萬國道德會理、監事，重刊《人海回瀾》，遷臺北宮前町。民國四十一年十二月卒，年八十，有《海鶴樓詩鈔》《大同要素》，弟水沛，亦能詩。
林知義，字問漁，號寒泊，別號遂園未叟，以字行，同治十三年生，本社創社員。新竹潛園林占梅之侄，鼎梅之子，幼齡入學，身既非高而天資穎異，見稱囝仔秀才。移居五股坑，光緒十七年進臺北府學，博學宏覽，擅詩能書，喜園藝，設「步蘭亭」於稻江課徒。乙未變作，協日軍平亂，日俄交戰，捐獻甚多，日督委以帝國義勇艦隊臺灣委員部臺北支部分區委員囑託。明治四十三年，為臺北廳五股坑區區長，大正六年，邑名改五股區，八年，復舊名，九年十二月，改為新莊郡役所五股庄庄長，十一年，兼史料編纂委員會編纂顧問，尋改職臺北州州立臺北第三高等女學校囑託，為臺北商工習字教師，昭和十二年卒，年六十四。有《步蘭亭小稿》《林知義手鈔》。
楊仲佐，字嘯霞，號網溪，以字行，淡水縣加蚋仔庄人，父克彰，貢生。嘯霞光緒元年生，弱冠詩文已聞於鄉里。乙未變作，侍父內渡，創中學於廈門，返臺則明治三十二年矣，嘗設塾於淡水小基隆（今三芝鄉），嗣出為大稻埕公學校教員。四十一年，任《臺灣日日新報》漢文部主筆，遂與瀛社創社，板橋林嵩壽引為記室。 大正元年，歷遊大陸，撰《神州遊記》刊諸報端。既歸，棄報務。八年，與弟潤波共設「臺灣製酒株式會社」於牛埔，自任社長。明年，酒政歸專賣。於北龜崙蘭溪庄構網溪別墅，花季輒延賓吟賞，其地無輿樑通臺北，大吏來遊，嘯霞言不便，因獻地建川端橋。 終戰後，於中和鄉溪洲授漢文。民國三十五年，為成功中學教員。四十六年八月，溪洲將設鎮，倚嘯霞為籌備會主任委員，即以「永和」名其鎮。翌年，推為代理鎮長。五十年，創「中華民俗改進協會」，任理事長，亦嘗為臺北縣文獻委員會委員。五十七年八月卒，年九十四，自謂詩乃興之所至，率意成詩，不計工拙，見於《網溪詩集》《網溪詩集後編》《網溪詩文集》。